Калі жаўнер рымскага легіёна ішоў на вайну, яго жонка апранала вопратку пурпуровага колеру, адценне якой было блізкае да фіялетавага. Такі быў бачны знак яе чакання. Для вернікаў лацінскага абраду фіялетавы колер літургічных вопратак у Адвэнце можа быць знакам чакання. Мы просім Бога, каб Ён падрыхтаваў усіх людзей да другога прыходу Хрыста. Евангелле заклікае нас не трапляць у духоўны сон, а быць гатовымі, што Бог пакліча нас з гэтай зямлі ў той момант, пра які мы не ведаем. Быць гатовымі — азначае зрабіць усё так, як трэба, не адкладваючы на заўтра. Можа, мы займаемся непатрэбнымі справамі, а нашы прамыя абавязкі не выконваем? Можа, мы жывём за кошт іншых і не бяром адказнасць за сваё жыццё? Можа, наша запрацаванасць аддаліла нас ад сям’і? Бог прыходзіць нечакана, і важна не прапусціць гэту важную сустрэчу.